32006D0855
L 338/45
JURNALUL OFÍCIAL AL UNIUNII EUROPENE
DECIZIA COMISIEI
din 24 august 2006
de modificare a Deciziei 2003/56/CE privind certificatele de sănătate animală pentru importul animalelor vii și al produselor animaliere provenind din Noua Zeelandă
[notificată cu numărul C(3708) 2006]
(Text cu relevanță pentru SEE)
(2006/855/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 97/132/CE a Consiliului din 17 decembrie 1996 privind încheierea Acordului dintre Comunitatea Europeană și Noua Zeelandă privind măsurile sanitare aplicabile în comerțul cu animale vii și produse de origine animală (1), în special articolul 4,
întrucât:
(1)
Acordul dintre Comunitatea Europeană și Noua Zeelandă privind măsurile sanitare aplicabile în comerțul cu animale vii și produse de origine animală (2) (denumit în continuare „acord”) prevede posibilitatea de a recunoaște echivalența sistemelor de control și de certificare din Noua Zeelandă pentru carnea proaspătă și produsele din carne, precum și pentru alte produse animaliere.
(2)
Decizia 2003/56/CE a Comisiei (3) stabilește cerințele de certificare și prevede modelele de certificate de sănătate animală oficiale care trebuie utilizate pentru importul de animale vii și de produse animaliere provenind din Noua Zeelandă. În cazurile în care s-a stabilit echivalența perfectă a măsurilor sanitare, este posibil să se utilizeze certificate simplificate ale căror modele sunt prezentate în anexele II-V la această decizie.
(3)
Este necesar să se țină seama de ultimele progrese în materie de echivalență a statutului referitor la bolile și măsurile sanitare pentru comerțul cu albine și trântori vii. S-a convenit o certificare sanitar-veterinară simplificată pentru această categorie. Trebuie stabilit un model de certificat corespunzător.
(4)
Alte dispoziții în materie de certificare trebuie să fie actualizate pentru a se ține seama de modificările din legislația comunitară aplicabilă.
(5)
Decizia 2003/56/CE ar trebui modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele la Decizia 2003/56/CEE se modifică în conformitate cu anexa la prezenta decizie.
Articolul 2
Prezenta decizie se aplică din a douăzecea zi de la data publicării în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 24 august 2006.